Jesaja 56-57 – Almal is welkom by God – Bybelskool
Written by Chris van Wyk on Mar 10, 2011 . Posted in Jesaja.
Regdoen word hier uitgespel as die onderhouding van die sabbat (56:2 [vir almal], 4 [vir die ontmandes], 6 [vir die nie-Israeliete]), die eerste keer dat ons dit in Jesaja aantref. Dit speel ook 'n belangrike rol in 58:13 as deel van die proses om vreugde in die Here te vind en die land weer in besit te neem. En in 66:23 word dit (saam met die nuwemaansfees) as 'n simbool van die gefokusde aanbidding van God in die bedeling van die nuwe hemel en aarde gebruik.
Die sabbat (in Hebreeus beteken die woord: rus) was aanvanklik 'n rusdag waardeur 'n gesonde ritme van werk en rus gevestig is (Gen 1). Na die Uittog uit Egipte het dit 'n ekstra betekenis gekry deurdat dit die volk moes laat terugdink aan die vryheid wat God hulle van hulle slawerny in Egipte gegee het (Deut 5). Dit was dus die teken van die verbond (Eks 31:16). Dit het ook 'n kultiese betekenis gekry deurdat dit 'n dag geword het waarop gewyde byeenkomste gehou is (Lev 23).
Daarom is die sabbat ook nie voorskriftelik gemaak vir die gelowiges uit die heidene nie (Hand 15), omdat dit van heidense gelowiges Jode sou maak, en die evangelie daardeur ingeperk en eksklusief gemaak sou word. Paulus het daarom gelowiges aangeraai om nie te luister na mense wat die sabbat voorskriftelik wil maak nie (Kol 2:16), 'n opdrag wat ons gerus vandag ook kan handhaaf wanneer mense hieroor verkeerde interpretasies versprei:
"16Daarom moet julle nie dat iemand vir julle voorskrywe wat julle moet eet en drink nie a, of dat julle die jaarlikse feeste of die nuwemaansfees of die sabbatdag moet vier nie. 17Dit is alles maar net die skaduwee van wat sou kom; die werklikheid is Christus." (NAV) a Vgl. ook Rom. 14:1–14:12.